Folketing
2008-12-10

Vi har jo nu uafbrudt i en del år haft en konservativ justitsminister, og jeg kan ikke lade være med at tænke på, at vi aldrig har oplevet så mange bandeuroligheder, så mange optøjer i gaderne, skyderier, at voldskurven for unge mennesker stiger osv. osv.; det har været et konservativt ansvar. For mig at se peger det i retning af, at man har forsømt at sætte midler af til den forebyggende dagsorden, man er kommet for sent i gang med at få en kuldsejlet politireform på sporet. Jeg vil høre den konservative ordfører, om man med den her finanslov har sat tilstrækkeligt med midler af til at forhindre, at vi fortsat vil se skyderier i gaderne, at voldskurven blandt unge mennesker og ungdomskriminaliteten fortsat stiger, og om den konservative ordfører mener, at man nu har gjort det, der skal til, for at knække kurven på kriminaliteten, så borgerne i Danmark kan føle sig trygge og sikre.